text: Villa brændte ned 
  05 juni 2018 kl. 09.16
  Brand- og Redning Sønderjylland måtte natten til tirsdag rykke ud til en brand i en villa i Rurup ved Toftlund.
  En ubeboet villa i Rurup ved Toftlund brændte helt ned natten til tirsdag.
  Brand- og Redning Sønderjylland fik alarmopkaldet klokken 01.02, og brandfolkene har kæmpet med branden det meste af natten.
  - Ingen er kommet til skade, siger Nikolaj Hølmkjær fra Syd- og Sønderjyllands Politi til TV SYD, - men villaen er nu brændt helt ud.
  Vagtchefen oplyser, at brandteknikere nu skal undersøge årsagen til branden.
  